刘基
登卧龙山写怀二十八韵
暮春时雨余，原野皆秀色。
流云暧芳甸，惠风畅轻翼。
公馆倦低垂，崇冈缅登陟。
山川纠纷错，疆畎互纡直。
凄凉神禹穴，逼昚句践国。
玉简惣玄缄，铜牛启雄德。
霸气浩江河，王风散荆棘。
感今情轸郁，怀古心怆恻。
东溟尚波涛，中原未耕织。
无能事萧曹，妄意追契稷。
蹇产魂屡迁，逶迟足犹侧。
良辰复几何，白日忽中昃。
周流睨圆方，俯仰观动植。
有水必趋东，无星不拱北。
宗社固神灵，至尊实恭默。
殷土伐鬼方，尚期三年克。
苗顽负险阻，终竟膺窜殛。
天戈向无前，况乃诛鬼蜮。
窃闻海滨民，决眦疾狂慝。
荷殳思一奋，所惧官未识。
朝廷鉴往辙，中自诛贪愎。
主将敦书诗，志士愿尽力。
诸公总英俊，矫矫百夫特。
愚生谅疏拙，千虑冀一得。
农人奉壶浆，迟尔殄蟊贼。
采薇戒怀归，伐檀惭素食。
白云在青天，可望不可即。
浩歌《梁甫吟》，忧来凭胸臆。